Марко Ганчев
Танкови модели

chitanka.info

Панчо и Чочо като полудели

спорят за танкове разни модели.

— Чочо, вятър ти вее танка!

Не танк, а допотопна останка!

— Кажи му бе, тате, че не е допотопна.

— Ще ви кажа аз, като ви хлопна.

Панчо с новия танк навлиза

без виза

в Чочовия участък от хола.

— Кажи му бе, тате, да си знае гьола.

Може ли човек

постоянно да го подсеща,

че пред танк като моя

не се излиза насреща!

Обясни му, че е последен модел.

— Така е — рекох, — но защо си завзел

неговия участък от пода?

Танковете от тая порода,

дето навлизат без нужда

в територия чужда,

колкото и да са нови модели,

като модели са остарели.

Панчо ядосано тропна с нозе:

— Пак страната на малкия взе!…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.